แนะไทยบูมลงทุนจีน
ไทยพาณิชย์แนะเอกชนไทย ปรับกลยุทธ์รับกระแสการค้า การลงทุนในจีน
25 ก.พ. 2559

ไทยพาณิชย์แนะเอกชนไทย ปรับกลยุทธ์รับกระแสการค้า การลงทุนในจีน
น.ส.ธีรินทร์ รัตนภิญโญวงศ์ ผู้อำนวยการอาวุโสกลยุทธ์ธุรกิจและอุตสาหกรรม ศูนย์วิเคราะห์เศรษฐกิจ ธนาคารไทยพาณิชย์ เปิดเผยว่า เศรษฐกิจจีนอยู่ระหว่างการปรับโครงสร้างและยังมีบทบาทในเวทีโลกสูงขึ้น โดยเดือน มี.ค.นี้ จีนจะเปิดเผยแผนพัฒนาเศรษฐกิจและสังคม ฉบับที่ 13 (2559-2563) ที่ตั้งเป้าผลิตภัณฑ์มวลรวมในประเทศ (จีดีพี) โตเฉลี่ยปีละ 6.5% เพื่อให้จีดีพีต่อประชากรเพิ่มเป็น 2 เท่า ได้ทันปี 2563 
ทั้งนี้ การปรับโครงสร้างดังกล่าวจะทำให้จีนเกิดการเปลี่ยนแปลงระดับโลก 3 ด้าน คือ ด้านแรกจีนจะขยายการลงทุนในต่างประเทศมากขึ้น เห็นได้จากการรวมกิจการในต่างประเทศของจีนขยายตัวสูงถึง 55% ใน 3 ไตรมาสแรกของปีที่ผ่านมา และคาดว่าไทยจะเป็นเป้ามายที่จีนจะเข้ามาลงทุนทั้งในรูปการซื้อกิจการ หรือร่วมทุน โดยเฉพาะอุตสาหกรรมอาหาร ยางล้อรถยนต์ ธุรกิจที่มีนวัตกรรมใหม่ เป็นการผลิตเพื่อส่งสินค้ากลับไปขายในจีน
ด้านที่สอง จีนกำลังปฏิรูปโครงสร้างเศรษฐกิจ โดยเน้นการบริโภคภายในประเทศ จะมีการเพิ่มจำนวนผู้มีรายได้ปานกลางเป็น 109 ล้านคน มากที่สุดในโลกและมีกำลังซื้อมหาศาล นักธุรกิจไทยจึงควรจะเจาะตลาดจีน โดยเฉพาะอุปโภคบริโภค ผลิตภัณฑ์เกี่ยวกับเด็ก และผู้สูงอายุ จากการเข้าสู่สังคมผู้สูงวัย และการยกเลิกนโยบายลูกคนเดียว โดยรุกการจำหน่ายผ่านออนไลน์ (อี-คอมเมิร์ซ) เพราะผู้บริโภคชาวจีนนิยมซื้อสินค้าออนไลน์มากขึ้น
นอกจากนี้ ยังมีธุรกิจท่องเที่ยวและบริการ เพราะชาวจีนมาเที่ยวไทยปี 2558 ถึง 10 ล้านคน และนิยมการช็อปปิ้งโดยเฉพาะผ่านระบบออนไลน์ หรือการเลือกท่องเที่ยวผ่านแอพพลิเคชั่น ผู้ประกอบการควรนำผลิตภัณฑ์สินค้าและบริการไปอยู่ในระบบแอพพลิเคชั่นที่เป็นที่นิยมของผู้บริโภคชาวจีน
“อีไอซีมองว่าตลาดผู้บริโภคของจีนทั้งการบริโภค การท่องเที่ยว และการลงทุนในอสังหาริมทรัพย์ มีโอกาสในเติบโตมากสำหรับผู้ประกอบการไทย ขณะเดียวกันควรเลี่ยงการลงทุนในอุตสาหกรรมหนัก ก่อสร้าง อสังหาริมทรัพย์ และพลังงาน” น.ส.ธีรินทร์ กล่าว
สำหรับด้านสุดท้าย คือ จีนจะยกระดับเป็นผู้นำนวัตกรรมและเทคโนโลยีระดับสูง โดยตั้งเป้าภายในปี 2568 เป็นศูนย์กลางเทคโนโลยี นวัตกรรมโลก โดยเฉพาะอุตสาหกรรมรถไฟความเร็วสูงดังนั้นรัฐบาลและผู้ประกอบการไทยต้องจับกลุ่มคลัสเตอร์เพื่อต่อยอดธุรกิจจากจีน